text: [{"text_idx": "#000001", "text": "Ta\u0301 i\u00f0 fj\u00f8ldin gerst \u00f8r"}, {"text_idx": "#000002", "text": "Fyri sa\u0301larfr\u00f8\u00f0ingin og hagfr\u00f8\u00f0ingin Mattias Desmet var heimsfarso\u0301ttin, sum kom buldrandi i\u0301 2020, meira ein sinnislig st\u00f8\u00f0a, enn ein fysiskur veruleiki. Ju\u0301, ein ny\u0301ggj smitta var farin at ganga. Ju\u0301, vit ma\u0301ttu taka smittuna i\u0301 a\u0301lvara. Ja, hon heimila\u00f0i n\u00f8krum felags atger\u00f0um. Men solei\u00f0is sum fo\u0301lk ti\u0301ggja\u00f0u s\u00e6r? Ta\u00f0 var ta\u00f0 veruliga virusi\u00f0. \u201dFra\u0301 mai 2020 hev\u00f0i eg eina kenslu av, at ta\u00f0 li\u0301vfr\u00f8\u00f0iliga vandama\u0301li\u00f0 ikki var kjarnin,\u201d hevur hann sagt. \u201dTa\u00f0 var tann sinnisligi trupulleikin, i\u00f0 var kjarnin.\u201d"}, {"text_idx": "#000003", "text": "Her er ein u\u0301rdra\u0301ttur u\u0301r bo\u0301kini \u2018Blindsight is 2020\u2019, u\u0301tgivin a\u0301 Brownstone Institue."}, {"text_idx": "#000004", "text": "(Men fyrst ein ma\u0301lslig vi\u00f0merking: Greinin nevnir hugtaki\u00f0, sum Desmet er vor\u00f0in kendur fyri, i\u00f0 a\u0301 enskum ro\u0301past \u201cmass formation\", sum \u00f8giliga stutt sagt, er ta\u0301 i\u00f0 ein fj\u00f8ld av fo\u0301lki ho\u0301par seg saman i\u0301 ein bo\u0301lk, sum a\u0301virkar hv\u00f8nn annan a\u0301 ein serstakan ha\u0301tt vi\u00f0 n\u00f8krum a\u0301vi\u0301sum sa\u0301larfr\u00f8\u00f0iligum ey\u00f0kennum. I\u0301 greinini ver\u00f0ur hetta fyribrigdi ty\u0301tt til \u201cho\u0301pfylking\" a\u0301 f\u00f8royskum. Ho\u0301p- sum i\u0301 \u2018mass\u2019 og -fylking sum i\u0301 \u2018formation\u2019. JT, ritsj.)"}, {"text_idx": "#000008", "text": "Kjarnin i\u0301 ti\u0301, sum Desmet seg\u00f0i, var: \"Hetta virusi\u00f0 er ein fu\u0301lur umgangur og \u00f8ll ver\u00f0in er blivin \u00f8r.\" Hann eins og onnur, sum vo\u0301ru atfinningarsom vi\u00f0vi\u0301kjandi ni\u00f0url\u00e6singunum, kom uppaftur og uppaftur fram til ta\u00f0 sama: Ta\u00f0 ber v\u00e6l til at hava eina veruliga ho\u0301ttan og eina o\u0301samsvarandi reaktio\u0301n i\u0301 senn. Hv\u00f8rki teirra u\u0301tihy\u0301sir hinum. Sum ta\u00f0 gamla hittinor\u00f0i\u00f0 sigur, er ta\u00f0 m\u00f8guligt at vera paranoid/ur og samstundis at ver\u00f0a jagstra\u00f0ur."}, {"text_idx": "#000009", "text": "At Desmet var u\u0301tbu\u0301gvin b\u00e6\u00f0i sum sa\u0301larfr\u00f8\u00f0ingur og hagfr\u00f8\u00f0ingur, gj\u00f8rdi at hann hev\u00f0i ein vinkul a\u0301 heimsfarso\u0301ttina, sum fa\u0301 onnur h\u00f8vdu. Hagfr\u00f8\u00f0ingurin i\u0301 honum fo\u0301r at si\u0301ggja a\u0301varingarlampurnar ly\u0301sa i\u0301 mai 2020, ta\u0301 i\u00f0 ny\u0301ggj kanningaru\u0301rslit bendu a\u0301, at t\u00e6r fyrstu forsagnirnar h\u00f8vdu yvirmett tali\u00f0 a\u0301 teim, sum fo\u0301ru at doyggja av virusinum. Samstundis vo\u0301ru heimsfevnandi felagsskapir sum Sameindu Tjo\u0301\u00f0ir farnir at ro\u0301pa varsko\u0301, ti\u0301 ska\u00f0arnir, sum ni\u00f0url\u00e6singarnar h\u00f8vdu vi\u00f0 s\u00e6r i\u0301 menningarlondunum, um sti\u0301gur kom i\u0301 bu\u0301skapin, kundu f\u00f8ra vi\u00f0 s\u00e6r, at millio\u0301nir av fo\u0301lkum li\u00f0u hungursney\u00f0 og hungursdey\u00f0a. Men heldur enn at laga mannagongdirnar eftir hesi ny\u0301ggju vitan, vo\u0301r\u00f0u b\u00e6\u00f0i landastjo\u0301rnir og fo\u0301lk tvi\u0301falt eldhuga\u00f0: Haldi\u00f0 tykkum vi\u00f0 hu\u0301s, haldi\u00f0 fra\u0301st\u00f8\u00f0u. Veri\u00f0 o\u0301sja\u0301lvs\u00f8kin. Fleiri ni\u00f0url\u00e6singar, takk."}, {"text_idx": "#000011", "text": "Desmet fo\u0301r i\u0301 holt vi\u00f0 at grei\u00f0a fo\u0301lki fra\u0301 hugtakinum ho\u0301pfylking (mass formation) i\u0301 eini samr\u00f8\u00f0u fyri og a\u00f0rari eftir. (Onkusta\u00f0ni a\u0301 lei\u00f0ini l\u00f8gdu a\u0301hoyrararnir or\u00f0i\u00f0 \"psykosa\" afturat fr\u00f8\u00f0iheitinum, men sja\u0301lvur hevur Desmet hildi\u00f0 seg til upprunaliga heiti\u00f0.) I\u0301 september 2021 hev\u00f0i hann eina samr\u00f8\u00f0u vi\u00f0 bretska poddvarparan Dan Astin-Gregory; meira enn ein millio\u0301n fo\u0301lk so\u0301u sendingina, hon var\u00f0 luta\u00f0 ti\u0301ggju tu\u0301sund fer\u00f0ir, og a\u00f0rir a\u0301virkarar a\u0301 netinum fo\u0301ru at brei\u00f0a hesa vitan vi\u0301\u00f0ari og gj\u00f8rdu hana atkomiliga. Og so kom ein uppaftur st\u00f8rri l\u00f8ta: ny\u0301ggja\u0301rsaftan i\u0301 2021 var amerikanski l\u00e6knin og vaksinufr\u00f8\u00f0ingurin Robert Malone vi\u00f0 i\u0301 The Joe Rogan Experience poddvarpinum, har hann bar upp a\u0301 ma\u0301l evni\u00f0 ho\u0301pfylking. Alt i\u0301 einum tosa\u00f0u \u00f8ll um Desmet og hansara hugsanarst\u00f8\u00f0i."}, {"text_idx": "#000012", "text": "Men hvat er ta\u00f0, i\u00f0 talan er um? Desmet grei\u00f0ir fra\u0301, at ho\u0301pfylking merkir, at ein ho\u0301pur ella fj\u00f8ld av fo\u0301lki tekur seg upp i\u0301 samfelagnum, sum a\u0301virkar fo\u0301lk a\u0301 ein serstakan ha\u0301tt. \"Ta\u0301 i\u00f0 ein ho\u0301pfylking f\u00e6r fastat\u00f8kur a\u0301 einum einstaklingi, gerst hesin einstaklingur grundleggjandi blindur mo\u0301tvegis \u00f8llum ti\u0301, sum mo\u0301tsigur ti\u0301 fra\u0301s\u00f8gn, i\u00f0 ho\u0301purin try\u0301r uppa\u0301.\" Heldur henda hypnotiska st\u00f8\u00f0a fram, fara tey \"at royna at oy\u00f0ileggja hv\u00f8nn einasta ein, sum ikki fylgir teimum, og ta\u00f0 vanliga er, at tey gera hetta, sum um ta\u00f0 var ein etisk skylda.\""}, {"text_idx": "#000013", "text": "Samb\u00e6rt Desmet mugu fy\u0301ra ymiskar fortreytir vera til sta\u00f0ar, til tess at ein ho\u0301pfylking tekur seg upp: Tv\u00f8rrandi sosial sambond, (ta\u00f0, sum politiski filosoffurin Hannah Arendt kallar \"sosial atomisering\"). At mong ikki si\u0301ggja meining i\u0301 li\u0301vinum. No\u0301gvur \"fri\u0301tt-flo\u0301tandi\" o\u0301tti millum fo\u0301lk (her meinast vi\u00f0 o\u0301tta, sum ikki kny\u0301tir seg til naka\u00f0 a\u0301vi\u0301st, afturi\u0301mo\u0301ti ti\u0301 o\u0301tta, sum kemur a\u0301 teg, ta\u0301 i\u00f0 tu\u0301 s\u00e6rt ein tikara koma i\u0301mo\u0301ti t\u00e6r) og ein undirstreymur av samfelagsligari \u00f8\u00f0i, sum fo\u0301lk ikki sleppa av vi\u00f0."}, {"text_idx": "#000016", "text": "Kovid-fra\u0301s\u00f8gnin hev\u00f0i alt, sum skuldi til, fyri at seta ho\u0301pfylking i\u0301 gongd: eina dey\u00f0iliga pest, ein \"manna\u00e6ttarinnar fi\u0301gginda\" (or\u00f0alagi\u00f0 er l\u00e6nt fra\u0301 a\u00f0alskrivaranum i\u0301 WHO, Tedros Ghebrevesus), eina a\u0301kalling um at fylkjast og berja fi\u0301ggindan ni\u00f0ur. Ein m\u00f8guleika at gerast hetja. Hesin serligi bo\u00f0skapurin i\u0301 byrjanini av farso\u0301ttini, at \u00f8ll skuldu apa eftir hv\u00f8rjum \u00f8\u00f0rum, og sum seg\u00f0i teimum einsligu, at nu\u0301 kundu tey umsi\u0301\u00f0ur gerast hetjur, bara tey so\u0301tu heima i\u0301 sofuni, o\u0301tu kips og kopla\u00f0u u\u0301r; rakti beint i\u0301 hesar vi\u00f0breknu kenslur."}, {"text_idx": "#000017", "text": "Fra\u0301s\u00f8gnin gav eisini fo\u0301lki ein mi\u00f0depil fyri si\u0301num o\u0301tta, eitt sta\u00f0 at beina o\u0301ttan, ein i\u0301t\u00f8kiligan (um enn o\u0301sjo\u0301nligan) fi\u0301gginda. Bra\u0301dliga innskriva\u00f0 i\u0301 ein heimsumfatandi her, sluppu tey at merkja ta\u00f0, sum Desmet kallar \"ein sinnisligur ru\u0301sur av at hoyra til.\" Endama\u0301l, meining, sosial sambond, alt hetta var nu\u0301 at fa\u0301a hja\u0301 teim misn\u00f8gdu. Vi\u0301sindafo\u0301lkini, i\u00f0 s\u00f8gdu almenninginum s\u00f8guna, fingu \"eina ovurmikla sosiala makt\" i\u0301 samsy\u0301ning afturfyri. Ei da\u0301ni i\u0301, at fra\u0301s\u00f8gnin fekk sli\u0301kar fastat\u00f8kur a\u0301 b\u00e6\u00f0i serfr\u00f8\u00f0ingum og vanligum borgarum. Men her er ein meinbogi: Tey sosialu bondini, sum ver\u00f0a fostra\u00f0 av ho\u0301pfylkingini, eru ikki millum einstaklingar, men millum hv\u00f8nn person s\u00e6r og ein abstraktan felagsskap. \"Ta\u00f0 er avgerandi,\" sigur Desmet. \"Allir einstaklingar binda seg hv\u00f8r s\u00e6r til felagsskapin.\""}, {"text_idx": "#000018", "text": "Hetta lei\u00f0ir okkum til hugtaki\u00f0 trongskygt o\u0301sja\u0301lvs\u00f8kni (parochial altruism), sum er kensluliga v\u00e6l vi\u00f0gj\u00f8rt i\u0301 einum essay hja\u0301 Lucio Saverio-Eastman. Ta\u00f0 ver\u00f0ur skilmarka\u00f0 sum \"at einstaklingar offra seg til frama fyri inn-bo\u0301lkin og til ska\u00f0a fyri ein u\u0301t-bo\u0301lk,\" og hetta slagi\u00f0 av o\u0301sja\u0301lvs\u00f8kni undirgrevur samstarv millum bo\u0301lkar og lei\u00f0ir til sju\u0301kligt (heldur enn v\u00e6l umhugsa\u00f0) ly\u0301dni \u2013 neyvan eitt ho\u0301skiligt grundarlag undir eini veruliga umsorganarfullari altjo\u0301\u00f0a farso\u0301ttar-handfaring. I\u0301 sta\u00f0in fyri at hugsa sja\u0301lv og taka si\u0301nar egnu avger\u00f0ir, bru\u0301ka fo\u0301lk ti\u0301\u00f0 og kreftir uppa\u0301 alt ta\u00f0, sum onnur gera, ta\u00f0 sum Saverio-Eastman ly\u0301sir sum \"eina avbending av perso\u0301nligari a\u0301byrgd yvir a\u0301 tann felags inn-bo\u0301lkin ella u\u0301t-bo\u0301lkin.\""}, {"text_idx": "#000019", "text": "Hesin hugsunarha\u0301ttur f\u00e6r okkum at skilja, hvi\u0301 - sama hvussu no\u0301gv var\u00f0 tosa\u00f0 um samhaldsfesti t\u00e6r fyrstu vikurnar i\u0301 kreppuni - fo\u0301lk skundisliga ry\u0301mdu undan einum fer\u00f0afo\u0301lki, i\u00f0 ikki var i\u0301 masku, sum kom og spurdi um veg. Ta\u0301 i\u00f0 onkur datt a\u0301 gongubreytini, nokta\u00f0u onnur gongufo\u0301lk at bro\u0301ta regluna um seks-fo\u0301ta fra\u0301st\u00f8\u00f0u fyri at koma til hja\u0301lpar. Fo\u0301lk lo\u0301tu foreldrini doyggja i\u0301 einsemi fyri at \"verja tey gomlu\"."}, {"text_idx": "#000020", "text": "Ta\u0301 i\u00f0 fo\u0301lk kny\u0301ta seg til eina abstraktio\u0301n (\"okkara felags besta\"), heldur enn til onnur menniskju, missa tey si\u0301na moralsku kumpas.Ti\u0301 er ta\u00f0, at ho\u0301pfylkingar ni\u00f0urbro\u0301ta menniskjansskapin hja\u0301 fo\u0301lki og f\u00e6r tey \"at melda onnur til myndugleikarnar - ennta\u0301 fo\u0301lk, sum tey fyrr hava elska\u00f0 - i\u0301 samhaldsfesti vi\u00f0 felagsskapin.\""}, {"text_idx": "#000022", "text": "Vanliga spotta\u00f0u fo\u0301lk atbur\u00f0in hja\u0301 trongskygdum emb\u00e6tismonnum, sum ikki h\u00f8vdu nakra a\u0301virkan a\u0301 naka\u00f0 her i\u0301 li\u0301vinum, men t\u00e6r fyrstu vikurnar i\u0301 heimsfarso\u0301ttini bleiv smetting eitt ey\u00f0kenni fyri gott samfelagssinni. Sum sa\u0301larfr\u00f8\u00f0ingurin Genevie\u0301ve Beaulieu-Pelletier sigur, \"ta\u00f0 gevur fo\u0301lki eina kenslu av, at tey hava betri tamarhald a\u0301 st\u00f8\u00f0uni. Ta\u00f0 er ein ma\u0301ti at sty\u0301ra o\u0301ttanum.\""}, {"text_idx": "#000023", "text": "Summi halda kanska uppa\u0301, at smettari\u0301 t\u00e6nir einum einskila\u00f0 go\u0301\u00f0um endama\u0301li i\u0301 eini farso\u0301tt, men at eggja fo\u0301lki til at leggja eftir hv\u00f8r \u00f8\u00f0rum fer neyvan at birta uppundir samhaldsfesti. Tv\u00f8rturi\u0301mo\u0301ti f\u00e6r ta\u00f0 sosialu bondini, sum Desmet heldur vera avgerandi fyri okkara menniskjansskap, at vikna. Og ta\u0301 i\u00f0 smettingin hevur fingi\u00f0 fri\u0301ar teymar, kann ta\u00f0 l\u00e6ttliga fara yvir gevind."}, {"text_idx": "#000025", "text": "Samb\u00e6rt Desmet kunnu o\u0301ta\u0301lma\u00f0ar ho\u0301pfylkingar l\u00e6ttliga gli\u0301\u00f0a yvir i\u0301 einr\u00e6\u00f0i (totaliterianismu), naka\u00f0, i\u00f0 hann kannar i\u0301 bo\u0301kini The Psychology of Totalitarianism. Bara fa\u0301a vikur eftir, at bo\u0301kin var u\u0301tkomin, gj\u00f8rdist hon mets\u00f8lubo\u0301k nr.1 a\u0301 Amazon i\u0301 bo\u0301lkinum privatli\u0301v & eftirlit. (Vi\u00f0merking til h\u00f8vundar, i\u00f0 vilja vinna s\u00e6r pening: royn og slepp vi\u00f0 i\u0301 poddvarpi\u00f0 hja\u0301 Joe Rogan). I\u0301 bo\u0301kini grei\u00f0ir Desmet fra\u0301, at \u00f8ll einr\u00e6\u00f0issty\u0301ri byrja vi\u00f0 einum ti\u0301\u00f0arskei\u00f0i vi\u00f0 ho\u0301pfylking. Inn i\u0301 henda ampafulla og vi\u00f0brekna ho\u0301p tri\u0301nur ein einr\u00e6\u00f0isstjo\u0301rn, og voila\u0300, so klikkir einr\u00e6\u00f0isstaturin upp a\u0301 pla\u0301ss. \u201cSpi\u0301randi har\u00f0r\u00e6\u00f0i halda seg vanliga til eitt \u201cvi\u0301sindaligt\" or\u00f0askifti,\" sigur hann.\"Teimum li\u0301kar stak v\u00e6l t\u00f8l og hagt\u00f8l, og hetta u\u0301rskeplast skjo\u0301tt og ver\u00f0ur til reina propaganda.\" Tey, sum byggja ta\u00f0 ny\u0301ggja einr\u00e6\u00f0i upp, ganga ikki runt og ro\u0301pa: \u201cEg eri o\u0301ndur.\" Ofta halda tey, til tann vanlukkuliga enda, at tey gera ta\u00f0 r\u00e6tta."}, {"text_idx": "#000026", "text": "Summi fo\u0301lk gerast r\u00e6ttiliga hveppin, ta\u0301 i\u00f0 lagt ver\u00f0ur upp til, at kovid-reglurnar a\u0301 nakran ha\u0301tt skuldu mint um eitt einr\u00e6\u00f0isveldi. R\u00e6tt skal vera r\u00e6tt, Desmet hevur onganti\u0301\u00f0 hildi\u00f0 uppa\u0301, at vit eru komin har til. Hann heldur bara fast vi\u00f0, at kovid skapti t\u00e6r r\u00f8ttu umst\u00f8\u00f0urnar til, at einr\u00e6\u00f0i kundi koma sni\u0301kjandi: ein ekkafullur almenningur, eitt ney\u00f0arro\u0301p eftir sterkum stjo\u0301rnartilt\u00f8kum, og tann algildi politiski vanin vi\u00f0 at halda fast um maktina, ta\u0301 i\u00f0 tu\u0301 fyrst hevur fingi\u00f0 valdi\u00f0. Europeiski felagsskapurin IDEA, sum telur 34 limalond, er samdur i\u0301, at fo\u0301lkar\u00e6\u00f0i\u00f0 hevur veri\u00f0 fyri o\u0301sigri si\u0301\u00f0ani kovid, \u201char lond fremja o\u0301demokratiskar og o\u0301ney\u00f0ugar atger\u00f0ir fyri at byrgja fyri koronavirus farso\u0301ttini.\""}, {"text_idx": "#000030", "text": "Onnur fro\u0301\u00f0arfo\u0301lk forfjo\u0301na\u00f0u sja\u0301lvt hugtaki\u00f0 um ho\u0301pfylkingar, kalla\u00f0u ta\u00f0 vi\u0301sindaliga haldleyst og o\u0301pro\u0301gva\u00f0. Ein fakta-tjekkara-grein i\u0301 Reuters bar tey ti\u0301\u00f0indi, at hetta heiti ikki er til i\u0301 or\u00f0abo\u0301kini hja\u0301 American Psychology Association, og at ta\u00f0, samb\u00e6rt no\u0301gvum sa\u0301larf\u00f8\u00f0ingum, ikki hevur fakligt sanngildi."}, {"text_idx": "#000031", "text": "Ta\u00f0 er eitt falskt uppa\u0301hald. Ta\u0301 i\u00f0 samanum kemur, er ho\u0301pfylking bara eitt anna\u00f0 or\u00f0 fyri go\u0301\u00f0a, gamla floks-sa\u0301larfr\u00f8\u00f0i. Vit hava kanska onga ma\u0301tiu\u0301tger\u00f0, sum vit kunnu ma\u0301ta hetta vi\u00f0, men vit hava vi\u00f0urkent hetta fyribrigdi i\u0301 \u00f8ldir. Vi\u0301sindamenn sum Freud, Jung og Gustave Le Bon hava allir ly\u0301st hetta fyribrigdi. B\u00e6\u00f0i bo\u0301kin The Delusion of Crowds og i\u0301bla\u0301sturin til hana, sum kom fra\u0301 Memoirs of Extraordinarily Popular Delusions and the Madness of Crowds, skriva\u00f0 i\u0301 19. \u00f8ld, vi\u00f0gera hetta. I\u0301 bo\u0301kini Crowds and Power, skriva\u00f0 i\u0301 1960, vi\u0301sir Nobel-vir\u00f0isl\u00f8nartakarin Elias Canetti a\u0301, at o\u0301tti f\u00e6r fo\u0301lk at gli\u0301\u00f0a inn i\u0301 floksmentalitet. O\u0301ttin fyri virusinum gj\u00f8rdi ju\u0301st ta\u00f0 og fekk fo\u0301lk at sku\u0301gva si\u0301n grundleggjandi menniskjansskap og vanliga skynsemi til viks."}, {"text_idx": "#000034", "text": "Kann nakar lesa sli\u0301kar s\u00f8gur og ikki koma til ta ni\u00f0urst\u00f8\u00f0u, at hesi, i\u00f0 so\u0301u seg sja\u0301lv sum vaktarfo\u0301lk, i\u00f0 ma\u0301ttu verja mo\u0301ti virusinum, vo\u0301ru ganda\u00f0?"}, {"text_idx": "#000035", "text": "Ta\u0301 i\u00f0 fo\u0301lk ver\u00f0a gandbundin av ho\u0301pfylking, gerast tey u\u0301t av lagi trongskygd mo\u0301tvegis \u00f8\u00f0rvi\u0301si hugsandi, sigur Desmet vi\u00f0 fleiri ymisk h\u00f8vi. Ta\u00f0 er vist, at tey ver\u00f0a ikki gla\u00f0, ta\u0301 i\u00f0 onkur rekur fram undir, at fylkingin hevur so\u0301pa\u00f0 tey vi\u00f0 s\u00e6r, og av ti\u0301 at tey eru so mong i\u0301 tali, fa\u0301a tey styrki til at skumpa sli\u0301kar tankar burtur u\u0301r tilvitskuni. Av ti\u0301 sama eggjar Desmet teim, i\u00f0 ikki eru samd vi\u00f0 ra\u0301\u00f0andi fra\u0301s\u00f8gnini \u2013 ta\u00f0 er eftir hansara meting um 10 til 30 prosent av borgarunum \u2013 at siga, sum er. \"Tess f\u00e6rri o\u0301samdar r\u00f8ddir hoyrast millum fo\u0301lk, tess sterkari ver\u00f0ur tilgongdin til ho\u0301pfylking.\""}, {"text_idx": "#000036", "text": "Ta\u00f0 tolir at ver\u00f0a endurtiki\u00f0: Desmet hevur onganti\u0301\u00f0 nokta\u00f0 fyri, at virusi\u00f0 er ein li\u0301vfr\u00f8\u00f0iligur veruleiki, ella at ta\u00f0 er ein ho\u0301ttan mo\u0301ti heilsuni hja\u0301 almenninginum. Hann leggur heldur ikki fo\u0301lk, sum reagera\u00f0u o\u0301gvusliga uppa\u0301 ta\u00f0, undir at hava o\u0301nt i\u0301 huga. Hann eyglei\u00f0ir r\u00e6tt og sl\u00e6tt, hvussu kreftirnar i\u0301 ho\u0301p-sa\u0301larfr\u00f8\u00f0i virka. Ta\u00f0 er einki undrunarvert i\u0301 hesum: Ta\u0301 i\u00f0 tu\u0301 blandar eitt virus vi\u00f0 eina klo\u0301tu, fulla av bangnum fo\u0301lkum, hvussu skuldi ho\u0301p-sa\u0301larfr\u00f8\u00f0i ta\u0301 ikki gj\u00f8rt seg galdandi?"}, {"text_idx": "#000037", "text": "I\u0301 roynd og veru hava fleiri a\u00f0rir akademikarar fingist vi\u00f0 ho\u0301p-fylkingar hugsanarst\u00f8\u00f0i\u00f0 hja\u0301 Desmet, men hava bru\u0301kt eitt sindur \u00f8\u00f0rvi\u0301si fakor\u00f0 fyri ta\u00f0. I\u0301 eini bla\u00f0grein fra\u0301 2021 er ein bo\u0301lkur vi\u00f0 trimum akademikarum komin til ta ni\u00f0urst\u00f8\u00f0u, at \"kollektivt vitloysi hevur kanska gj\u00f8rt si\u0301tt til, at ta\u00f0 hava veri\u00f0 gj\u00f8rd politisk mist\u00f8k undir kovid-19 farso\u0301ttini.\" I\u0301 ti\u0301 psykoterapeutiska umhv\u00f8rvinum hevur Desmet fingi\u00f0 ein tru\u0301gvan vi\u00f0haldsmann i\u0301 Mark MacDonald, barna- og ungdo\u0301mssa\u0301larl\u00e6kna i\u0301 Los Angeles."}, {"text_idx": "#000038", "text": "MacDonald sporar u\u0301tbroti\u00f0 av sa\u0301larligum heilsutrupulleikum, sum hansara sju\u0301klingar li\u0301\u00f0a undir i\u0301 eftir-korona-ti\u0301\u00f0ini \u2013 strongdin, angistin, depressio\u0301nirnar, bundni\u00f0 og har\u00f0skapurin i\u0301 heimunum \u2013 aftur til allan tann o\u0301tta, sum myndugleikarnir birtu upp undir, og fj\u00f8lmi\u00f0larnir styrktu. Eins og Desmet heldur hann fast vi\u00f0, at fo\u0301lk go\u0301vust at hugsa vi\u00f0 skili, ta\u0301 i\u00f0 kovid kom, og at tann \" ho\u0301p-villingar-psykosan\", sum fekk fastat\u00f8kur a\u0301 fo\u0301lki, hevur gj\u00f8rt st\u00f8rri ska\u00f0a enn virusi\u00f0 sja\u0301lvt."}, {"text_idx": "#000039", "text": "Sama, hvussu vit kalla hetta fyribrigdi \u2013 ho\u0301pfylkingar, flokksa\u0301larfr\u00f8\u00f0i ella sosial smitta \u2013 sigur Desmet, at vit kunnu viga upp i\u0301mo\u0301ti ti\u0301 vi\u00f0 at fylgja \u00e6vigum lei\u00f0reglum fyri menniskjansskap. Eins og Jung heitir hann a\u0301 okkum, um at lyfta okkum upp um eina rationella og mekanistiska heimsa\u0301sko\u00f0an \u2013 at menna ein \"ljo\u0301mandi kunnskap\" (resonant knowing), sum vekir sanna innlivan og sannan skyldskap millum fo\u0301lk."}, {"text_idx": "#000042", "text": "Les brot u\u0301r 'Blindsight is 2020' her"}, {"text_idx": "#000043", "text": "Keyp bo\u0301kina \u2018Blindsight is 2020 her"}, {"text_idx": "#000044", "text": "Les eisini greinina vit h\u00f8vdu um bo\u0301kina herfyri: Blindsjo\u0301n er 2020"}, {"text_idx": "#000049", "text": "Me\u00f0an vit hava teg her."}, {"text_idx": "#000064", "text": "Sveisarar krevja fo\u0301lkaatkv\u00f8\u00f0u um at varveita rei\u00f0an pening"}]